**Ysgrifennu Papurau Arholiad – Canllawiau i Staff.**

Mae arholiadau yn rhan bwysig o'r ffordd rydyn ni'n asesu ein myfyrwyr, ac mae'r canlyniadau yn gallu cael effaith sylweddol ar gynnydd myfyrwyr, ac ar ddosbarthiad eu graddau yn y pen draw. Dylid ysgrifennu papurau arholiad felly mewn ffordd sy'n deg, gan ganiatáu i'r myfyrwyr wneud eu gorau mewn ffordd sydd hefyd yn hwyluso'r gwaith o wahaniaethu rhwng lefelau a galluoedd academaidd.

Mae'r canllawiau canlynol yn berthnasol i **BOB** arholiad, yn ysgrifenedig ac ar-lein, gan gynnwys arholiadau ailsefyll. Eu nod yw sicrhau proses dryloyw a theg ar gyfer pob myfyriwr, a rhaid eu darllen ar y cyd â'r Polisi Asesu ar gyfer Dysgu a'r Broses Cymeradwyo Asesu (<http://celt.southwales.ac.uk/resources/lta/>)

**Manylion gweinyddol**

Cyn dechrau ysgrifennu papur arholiad, dylech gyfeirio at ddisgrifydd y modiwl ar ICIS (y System Gwybodaeth Cwricwlwm Integredig). Cyfeiriwch at y canlynol yn benodol:

1. **Meini prawf asesu**

**Manylion yr arholiad** e.e. 'llyfr agored', 'llyfr caeedig (gwelwyd)' (i gael rhagor o wybodaeth am dermau arholiad, gweler Tariff Asesu Prifysgol De Cymru (<http://celt.southwales.ac.uk/media/files/documents/2016-03-02/USW_AssessmentTariff_-_Update_LTEC_150511a_-_Cymraeg.pdf>)

**Disgrifiad** e.e. 'Bydd arholiad diwedd blwyddyn yn profi gwybodaeth sylfaenol a dealltwriaeth y myfyrwyr o'r prif arferion, y cyd-destun busnes a'r iaith dechnegol a ddefnyddir ym maes cyfrifeg costau' – dim ond cwestiynau am yr hyn sydd wedi'i gynnwys yn y disgrifiad ddylai fod yn yr arholiad, a dylid eu hysgrifennu mewn ffordd sy'n briodol i lefel y myfyrwyr.

**Hyd** Gwnewch yn siŵr bod y cyfarwyddiadau ar ddalen flaen y papur arholiad yn cynnwys hyd cywir yr arholiad. Os oes amser darllen wedi'i bennu yn y **disgrifydd modiwl a ddilyswyd**, dylid cynnwys hyn yng nghyfanswm hyd yr arholiad.

**Pwysoli** Gwnewch yn siŵr bod yr arholiad yn adlewyrchu'r pwysoliad cywir ar gyfer y meini prawf asesu

**2. Matrics Asesu**

Bydd y Matrics Asesu yn nogfen awdurdodol y cwrs yn nodi pa ddeilliannau dysgu sy'n cael eu hasesu gan ba asesiad. **DIM OND** deilliannau dysgu sy'n gysylltiedig â'r arholiad y dylai cwestiynau'r arholiad eu hasesu.

**Ysgrifennu eich cwestiynau**

Dylai cwestiynau gyd-fynd â'r deilliannau dysgu sy'n cael eu hasesu a dylid ysgrifennu'r cwestiynau mewn ffordd sy'n briodol i'r lefel a'r garfan sy'n cael eu hasesu.

Gwnewch yn siŵr bod strwythur y cwestiynau a'r cyfarwyddyd yn eglur ac yn ddiamwys. Os byddwch yn rhannu'r papur arholiad yn adrannau, esboniwch yn eglur pam rydych wedi cynnwys adrannau a beth yw'r dewisiadau.

Dylid ysgrifennu'r cwestiynau mewn iaith eglur sy'n ystyrlon ac yn gryno. Cofiwch ddefnyddio iaith sy'n briodol i'r lefel sy'n cael ei hasesu. Cyfeiriwch at ddisgrifyddion lefel Fframwaith Credydau a Chymwysterau Cymru i gael rhagor o wybodaeth. <http://llyw.cymru/docs/dcells/publications/151028-level-descriptors-cy.pdf> [Dolen yn gweithio ar 4/2/16]

Dylid esbonio pwysoliad y cwestiynau yn eglur, a dylai cyfanswm y marciau gyda'i gilydd fod yn 100. Lle bo'r papur wedi'i rannu yn adrannau neu lle bo dewis, dylai pwysoliad y cwestiynau ym mhob adran fod yr un fath.

Ysgrifennwch y cynllun marcio a/neu'r atebion wrth i chi ysgrifennu eich cwestiynau er mwyn sicrhau eich bod yn deall y meini prawf asesu.

**Arfer da arall:**

Gwnewch yn siŵr bod y cwestiynau yn cyd-fynd â'r testunau ym maes llafur y modiwl.

Byddwch yn eglur ynghylch beth sy'n cael ei ganiatáu a beth nad yw'n cael ei ganiatáu – e.e. cyfrifianellau, geiriaduron, llyfr agored ac ati. Bydd yr Uned Asesu a Dyfarniadau yn gallu rhoi cyngor pellach ar hyn.

Er mwyn osgoi ailadrodd, edrychwch ar bapurau blynyddoedd blaenorol ar gyfer yr un modiwl/modiwlau tebyg **ar yr un lefel**

Gweithiwch gyda thîm y modiwl a chydweithwyr ar lefel uwch, a gofynnwch i'ch rheolwr academaidd ac arholwr allanol y modiwl am gymorth. Byddan nhw hefyd yn gallu rhoi arweiniad i chi ynghylch prosesau sy'n ymwneud ag arholiadau.

Dychmygwch sefyll y papur arholiad eich hunan!